Ir-Raba' Pitazz – Paragrafi 1251-1260 22 ta' Awissu. Dalgħodu ġiet iżżurni Santa Barbara, Verġni u rrakmandatli nitqarben għal disat ijiem għall-bżonnijiet ta' pajjiżi u b'hekk intaffi l-korla ta' Alla. Din il-verġni kienet liebsa kuruna magħmula minn kwiekeb u f'idejha kellha xabla. Il-kuruna kienet tiddi l-istess bħax-xabla. Liebsa l-abjad u b'xagħarha twil, tant kienet sabiħa li , li kieku mhux diġa' kont naf lill-Verġni Marija, kont naħseb li kienet Hi. Issa jiena nista' nifhem li kull verġni għandha sbuħija speċjali li hi tagħha biss; sbuħija ċara toħroġ tiddi minn kull waħda minnhom. + 25 ta' Awissu 1937. Illum wasal ir-Reverendu Dun Sopocko u ser jibqa' magħna sat-30 tax-xahar. Kont ferħana ħafna, għax Alla biss jaf x'ħerqa għandi biex narah minħabba l-Opra li Alla qed iwettaq permezz tiegħu, u dan kollu, għalkemm iż-żjara kien fiha xi aspetti koroh ukoll. + Waqt li kien qed iqaddes, waqt l-elevazzjoni rajt lill-Mulej Ġesu' Msallab jaqla' idu l-leminija mis-salib, u d-dawl li kien ħiereġ mill-pjaga kien qed imisslu driegħu. Din il-ħaġa ġrat waqt tliet quddisiet, u jiena fhimt li Alla kien ser jagħtih is-saħħa sabiex hu jwettaq din l-opra minkejja diffikultajiet u oppożizzjoni. Din ir-ruħ li togħġob lil Alla tinsab imsallba b'ħafna tbatijiet, imma jiena xejn ma nistgħaġeb b'dan, għax Alla hekk jimxi ma' dawk li Hu jħobb b'mod speċjali. + Illum, id-29, irċevejt permess biex ikolli konverżazzjoni itwal mar-Reverendu Dr. Sopocko. Sirt naf li, għalkemm hemm xi diffikultajiet, l-opra miexja 'l quddiem, u li l-Festa tal-Ħniena diġa' tinsab miexja 'l quddiem ħafna. Mhux se jgħaddi ħafna żmien qabel ma ssir realta', imma għad hemm bżonn ta' ħafna talb sabiex ċerti diffikultajiet jispiċċaw. "Għal dak li għandu x'jaqsam miegħek, Sor, hi ħaġa tajba li inti bqajt fi stat ta' indifferenza qaddisa f'dak kollu li għandu x'jaqsam mar-rieda ta' Alla, u li inti qiegħda żżomm stat aktar bilanċjat. Jekk jogħġbok agħmel mill-aħjar biex iżżomm din il-kalma. Issa, għal dak kollu li għandu x'jaqsam ma' dawn l-affarijiet, inti għandek tiddependi għal kollox minn Patri Andrasz; jiena u hu naqblu f'kollox. Tagħmel xejn waħdek, Sor, imma f'kollox ħu l-parir tad-direttur spiritwali tiegħek. Nitolbok iżżomm il-kalma kemm jista' jkun. Ħaġ'oħra – jiena qed nistampa l-kurunella li għandha tkun fuq wara tax-xbieha, kif ukoll l-invokazzjonijiet li qishom litanija; dawn ukoll jitpoġġew fuq wara. Ġiet stampata wkoll xbieha kbira, u magħha ftit paġni li fihom in-Novena tal-Ħniena Divina. Itlob, Sor, sabiex din ikollha l-approvazzjoni." 30 (ta' Awissu). Ir-Reverendu Dun Sopocko telaq dalgħodu. X'ħin kont mitlufa għal kollox f'talba ta' radd il-ħajr għall-grazzja kbira li jiena kont irċevejt mingħand Alla; jiġifieri l-grazzja li nara s-saċerdot, jiena ngħaqadt b'mod speċjali mal-Mulej li qalli, Huwa saċerdot skont il-Qalb Tiegħi; l-isforzi tiegħu jogħġbuni. Inti qiegħda tara, li r-rieda Tiegħi jeħtieġ li ssir u dak li Jiena wegħdtek, Jiena ser nagħmlu. Permezz tiegħu, Jiena nxerred il-faraġ lill-erwieħ li jkunu qegħdin ibatu u li jkunu jinsabu nkwetati. Permezz tiegħu għoġobni nxandar il-qima lejn il-ħniena Tiegħi. U permezz ta' din l-opra tal-ħniena iktar erwieħ għad jersqu qrib Tiegħi milli kieku kienu jagħmlu, ukoll li kieku kellu jagħti l-assoluzzjoni lejl u nhar għall-bqija ta' ħajtu, għax permezz t'hekk, kien jaħdem biss għall-bqija ta' ħajtu; filwaqt li grazzi għal din l-opra tal-ħniena, huwa ser jibqa' jaħdem sal-aħħar tad-dinja. Kont iddeċidejt li nagħmel novena għall-intenzjoni li nkun nista' narah, imma lanqas biss kont spiċċajtha meta Alla tani dik il-grazzja. O Ġesu' tiegħi, kemm ftit approfittajt minn din il-grazzja, imma dan ma kienx jiddependi minni, għalkemm jekk tħares lejha minn angolu ieħor, kien jiddependi ħafna. + Waqt din il-konverżazzjoni, sirt naf ir-ruħ itturmentata tiegħu. Din ir-ruħ imsallba tixbah lis-Salvatur. Fejn hu jistenna, bir-raġun, li jsib il-konsolazzjoni, isib is-salib. Jgħix fost ħafna ħbieb, imma m'għandu lil ħadd ħlief lil Ġesu'. Dan hu l-mod kif Alla jneżża' lir-ruħ li Hu jħobb b'mod speċjali. Illum smajt dan il-kliem: Binti, dejjem ġib ruħek bħal tifla żgħira ma' dawk li jirrapreżentawni; jekk ma tagħmilx hekk inti ma tiġbed l-ebda ġid spiritwali mill-grazzji li Jiena nagħtik permezz tagħhom.
Djarju ta' Swor Fawstina – Ir-4 Pitazz (par.1251-1260)